Gregorian Bivolaru, fost lider al sectei „Mișcarea de Integrare Spirituală în Absolut” (MISA), a obținut daune financiare din partea statului român pentru procesul în care a fost implicat și care a durat timp de 17 ani, relatează ziarulprofit.ro. Avocații săi eu reușit să dovedească cum acest lucru „i-a afectat grav modul de viață”.
Procesul, desfășurat pe o perioadă îndelungată, s-a încheiat cu achitarea lui Bivolaru pentru unele acuzații, în timp ce pentru altele a intervenit prescripția.
Instanța a recunoscut că durata excesivă a procesului a avut un impact grav asupra vieții și reputației lui Bivolaru. Curtea de Apel Alba Iulia a redus daunele morale acordate inițial de Tribunalul Sibiu, de la suma inițială de 50.000 de euro la doar 5.000 de euro.
În vârstă de 72 de ani, Bivolaru a susținut că a fost supus unui lung proces judiciar începând din 2004 și până în 2021, în dosarul grupării MISA.
În acest dosar, el a fost acuzat de infracțiuni precum trafic de persoane și constituirea unui grup infracțional organizat.
Alte acuzații au inclus constituirea unei organizații cu caracter fascist, rasist ori xenofob, trecerea ilegală a frontierei unui stat străin și negarea Holocaustului.
Sentința penală pronunțată în ianuarie 2020 de către Tribunalul Cluj a dus la achitarea sau constatarea prescrierii faptelor pentru majoritatea inculpaților. Cu toate acestea, DIICOT și o victimă au făcut apel, însă hotărârea instanței a rămas definitivă în februarie 2021, conform unei hotărâri a Curții de Apel Cluj-Napoca.
Ulterior, Bivolaru a solicitat compensații financiare pentru modul în care a fost tratat în timpul procesului, afirmând că a fost victima unor campanii de defăimare și persecuție.